43-дахи дунда hургуули

**Реферат**

**«Хоца Намсараев»**

Бэлдээ: НимаеваА,

8 «а» ангиин hурагша

Шалгаа: Дондокова В.Н.

буряад хэлэнэй багша

2021он

**Хоца Намсараевич Намсараев** хадаа манай Буряадай элитэ уран зохёолшо, буряад литературын үндэhэ hуури табигшадай нэгэн мүн. Алдарта зохёолшо буряад литературын бүхы жанрнуудта хабаатай зохёолнуудые бэшэдэг байгаа. Прозо,поэзи болон драматическа зохёолнууд, статьянууд бии.

Хоца Намсараевич Намсараев 1889 ондо майн 9-дэ Хэжэнгын аймагай Дээдэ Хэжэнгэ гэжэ нютагта үгытэй малшан Галсанай Балдан гэгшын бүлэдэ түрэhэн юм. Уран зохёолшо залууhаа хойшо хүлhэтэ ажалшан боложо, дасан дуганда ажал хэжэ ябахадаа, үгытэйшүүлэй хашаланта зоболонто байдал,баяд ноёдой зоргоороо аашалхые хаража, сэдьхэлдээ ойлгодог болобо.

Арад зоной дунда Х.Намсараевай алдар нэрэнь хүндэтэй,зохёолнуудынь хэзээдэ зоной зүрхэ сэдьхэл баярлуулха. Хоца Намсараевай олон ном тува, яхад, таджик, хальмаг, узбек, ород,монгол хэлэнүүд дээрэ оршуулагдаhан байгаа. Тиихэдэ Х.Намсараев үхибүүдтэ, һурагшадта зорюулжа, зохёолнуудые бэшэһэн байна. Жэшээлхэдэ: "Үншэдэй үхэл", "Тэршээхэн унаган","Эжэл гурбан нүхэд"ба олон үхибүүдтэ зорюулһан рассказууд. Буряад литературын эрхим зохёолнуудай нэгэн болоhон

**«Цыремпил»** гэжэ туужань 1935 ондо хэблэгдэн гараа. 1938 ондо «Нэгэтэ һүни» гэжэ повесть хэблэгдэбэ. Дайнhаа хойшо уран зохёолшо «Үүрэй толон» гэжэ роман дээрэ хүдэлѳѳ hэн.

Буряад литературые хүгжѳѳхэ хэрэгтэ габьята ажал ябуулhанайнь түлѳѳ правительство Х.Н. Намсараевые Ленинэй ба Ажалай Улаан Тугай орденуудаар болон медальнуудаар шагнаhан байгаа. Буряад арад ѳѳрынгѳѳ эрхим уран зохёолшые СССР-эй Верховно Соведэй депутадаар дүрбэ дахин hунгаhан байна.

**"Цыремпил " гэжэ зохёолой бэшэгдэһэн үе саг.**

Х. Намсараев 1936 ондо "Цыремпил" гэжэ повесть бэшэһэнэй һүүлдэнь нэмэн бэшэжэ,1950 ондо "Үүрэй толон" гэжэ зохёол болгожо гаргаа һэн.1956 ондо туд зохёолаа заһажа, хэдэн шэнэ бүлэгүүдые нэмээд, дахин хэблүүлһэн байгаа.

**Туужын гол удха.**

"Цыремпил" гэжэ зохёол дотор үнгэрһэн зуун жэлэй эсэсһээ эхилээд 1917 ондо Агууехэ Октябриин социалис революци хүрэтэрхи үе саг эли тодоор харуулаа. Революциин урда тээхи арад зоной байдалда байһые, тэдэнэй баяд, ноёдто дарлуулһан, эхэнэр хүнэй эрхэгүй байһан, мүн өөһэдынгөө эрхэ сүлөө олохын тула арад зоной тэмсэжэ байһан тухай хэлэгдэнэ.

Зохёол соо буряад зоной харанхы байдалтай, эрдэм болбосоролгүй, баяд, ноёдто дарлуулжа байһан үе харуулна. Энэ үе сагта буряад зон политическэ, экономическэ болон соёлойнгоо талаар тон гээгдэнги байгаа.

Автор туужа соогоо баян, дунда шадалтай үгытэй айлнуудай ажабайдал харуулаа.

Дунда шадалтан Галшын, баяшуул Бадмын, үгытэй зон Цыремпилэй дүрэнүүдээр харуулагдана. Зохёол сооһоо Галшын Должод басагаа Бадма абгайнда бэри болгожо үгэхөө байхада ииигэжэ зүүдэлнэ:"...Тиибэшье бишни гуна унажа, гунжа һаажа, тодхуур тодожо, амһар онгойлгожо ябаһан яндан ахир, хамараара газар хадхашаһан хүн бэшэ, өөрынгөө газаахиие хараад, үүсэ үбһэ дутаагүй, унахатай, һаахатай, зоной алдаар поглихон (дунда зэргын хадалтай хүн) һуужа байдаг хүн гээшэб бэзэб". Энээниие шагнаад байхадаа, Галша болбол дунда шадалтай хүн байгаа гэжэ ойлгонобди. Үгытэй айлай байдал тухай иигэжэ бэшэгдэнэ:"Гэр доторнь, газар шалатай болобошье ехэ сэбэрхэн, нэгэ шорой тоһон үгы баруун хойто буландань эһэ тортогто харлашаһань набтархан бурханай шэрээ дээрэ ганса бишыхан сад сүгсэ соо үнэһэн дээрэ ганса монсогор хара хөө сог, тэрээн дээрэ арса гантын дүрэнхэй үлөөдэһэнүүд харагдана. Хоймортонь модон шүүхэнүүд дээрэ хуряаһан оро дэбихэр дээрэнь халсархай муу ямаан хүнжэл: гэрэй зуун хаяада болтодо ороһон хабтагар бишыхан гурбан тамгын тогоон, хоёр нэгэ оёорсог, хүнэг, баһа хорхигор хуушан үхэг дээрэ хэдэн муу һайн аяга табаг".

Х.Н.Намсараев баян Бадма тухай иигэжэ бэшэнэ:"Гэр доторнь һалан муухай, нобшо ноохой, һэеы тооһон, дэгэл хубсаһан, хара эһэн болоһон ехэ ехэ хүрхигэр ханза хоорбонууд, баһа хара эһэн болоһон хуушан дарьягар бурханай шэрээ, гунгарбаа доторнь алта шараһан гурбан сэргэ бурхан...шобойлдожо һуунад ".Бадмын һанал бодол тухай иигэжэ бэшэгдэнэ: "Минии ажал байдалай хүдэлжэ хүүежэ бахань мүншье нэгэнэй тухай байна даа. Ном мэдэхэ болоогүй,ноён ябажа үзөөгүйшье һаа, юумын хойно гаража, хосорһон юумэмни нэгэшье үгы, адлил ахай абгай гэгдээд, амитан зондо айлгуур түрүүн үрэ зөөри хоёрые тэгшэ үдхэһэн, тэнгэри бурхан хоёртоо харагдаһан, үргэгдэһэн хүн гээшэ хаб".

Иигэжэ зохёол соо гурбан ондоо шадалтай зон зэргэсүүлэн харуулагдана. Дунда шадалтай Галшынхи Должод басагаяа баян Бадмын тэнэг Манхуудайда үгэхөө һанана. Тиихэдэнь Должод үгытэй Сэдүүгэй Цыремпилдэ үнэн зүрхэнһөө дурлажа, хадамда гарашана. Галша Должодоо сохи сохиһоор Цыремпилһээ буляажа, гэртээ асарна. Эндэ эхэнэр хүнэй эрхэгүй байдал харуулагдана. Цыремпил инаг дуранайнгаа түлөө баяд ноёдтой гансаараа тэмсэжэ, тэрьелхэ баатай болоно. Саашадаа Цыремпил ород арадай түлөөлэгшэдтэй танилсажа, революционно мэдэрэлтэй болоно, арад зоной эрхэ сүлөөгэй түлөө тэмсэнэ.

**Цыремпилэй тэмсэл**

Сэдүүгэй Цыремпил бага наһандаа эсэгэһээ гээгдэжэ өөрынгөө эхэ Ямаахан хүгшэнтэйгашуудалта бэрхэ байдалда үлэһэн байгаа. Тиигэбэшье Цыремпил тоолошогүй ядарал зоболонгой дундаһаа зула шэнгеэр бадаржа, абари зан һайтай, арад зондоо хүндэтэй хүн боложо, урган бодоно.Цыремпил Бадма баянда хүдэлэ хүдэлһөөр, тэрэнээ мүлжэгшэ гэжэ мэдэрнэ. Энэнь юун дээрэһээ харагданаб гэхэдэ, Цыремпилэй өөрынь хэлэһэн дээрэһээ харагдана: "Бадма абгайшье сарбуу шүүрэхэһээ бэшэ юу байхаб, энэ хабартаа тэрэнэй һабарта оронгүй яажа үнгэрһэн байба гээшэбиб, энэмни зол хуби болоо байна".

Цыремпил Галшын Должодто үнэн зүрхэнһөө дурладаг байһанаа, "бидэ хоёрой инаг дуран хадаа суранзан түмэр хоёр шэнги һалашагүй гээшэ"гэжэ элирүүлнэ.

Зохёол дотор Цыремпил болбол тон зоригтой хүн гэжэ харуулагдана. Тэрэ баяд ноёдтой өөрынгөө зол жаргалай түлөө юрэнхы тэмсэнэ. Цыремпил зохёолой түрүүшын бүлэг соо ямаршье революционно мэдэрэлгүй, стихийнэ тэмсэгшэ байһаар харуулагдана.

**Арад зоной, эхэнэрнүүдэй дүрэнүүд.**

Х.Н.Намсараев зохёол соогоо арад зоной, эхэнэрнүүдэй дүрэнүүдые тон гүнзэгыгөөр элирүүлнэ. Цыремпилдэ, тэрэнэй тэмсэлдэ сэсэн үбгэн Доржо, эрид зоригто Гамбал Радна хоёрой туһалһые, Нашан Батын, Пушаа Баашкын туһалһыень харуулна.

Авторай революциин урда тээхи буряад арадай байдалые үнэн зүбөөр харуулһан тухай хэлэгдэнэ. Должодой дүрөөр зохёолой идейно-уран һайханай һанал бодолые задалан дэлгэхэ хэрэгтэ шухала үүргэтэй байна.

Должод тэнэг хүнэй һамган боложо, баян хүнэй богоол болохоёо таһа арсана.

Должод хадаа эзэрхэгшэ ангиин буртаг муухай аяг аашын урдаһаа тэмсэжэ, буряадай хуушанай патриархальна заншал эбдэжэ, түрэл Хэжэнгэһээ тэрьедэн ошожо, һүүлээрнь революционно мэдэрэлтэй боложо, Цыремпилай революционно ажал ябуулгада эсэшэ сусашагүйгөөр туһална. Эсэсэй һүүлдэ ород арадай туһаламжаар революционно мэдэрэлтэй болоод, Хэжэнгэ нютагаа ангиин дайсадһаа сүлөөлжэ, Советскэ засаг тогтоолсоно.

Саашань Ямаахан хүгшэндэ характеристикэ үгэбэл иимэ: "Ямаахан хүгшэн хүнэйл зэргэдэ сэбэр сэлмэг, сэсэ мэргэн бодолтой, абари зан һайтай, хүн зондо хүндэтэй, уран бэрхэ, ажалша эхэнэр байгаа..." Эндэ автор Ямаахан хүгшэнэй дүрөөр хаанта засагай дарлалта мүлжэлгын эрхэ байдалда баригдаһан юрын буряад эхэнэрэй трагическа хуби зураглан харуулна.

**Ангиин дайсадай дүрэ.**

Ангиин дайсадай шэрүүн хатууе, тэдэнэй хомхой хобдог, мэхэ гохо, аяг ааша зохёол соо иигэжэ бэшэгдэнэ:"Байза,эдэ хоёрые хайшан гэжэ дүрэдөө абаад ... Галша хэзээдэ минии гар соо хаям, шадахал байхаб". (11 нюур)

"Ай даа, наран орохо болошобо... ... зөөри суглуулха бэлэйб" (36)

Иигэжэ Бадмын хомхой, баяжаха гэжэ оролдодог ёһото нюдарган баянай һанал бодол харуулна.

Баяд, ноёд, ламанар дура зоргоороо баян дээрээ баян боложо, хоорондоо холбоотой, бэе бэеэ дэмжэдэг байһан болобошье, үшөөл өөһэд хоорондоо атаа мэеэ буляалдан, нэгэниинь нүгөөдэһөө баян болошуужан гэжэ хорлолсодог байгаа.

**Зохёолой хэлэн, уран һайханай онсо шэнжэнүүд.**

Уран зохёолшо зохёол бэшэхынгээ урда темэ,идей, хабаадагша нюурнуудыень, композиционно байгуулалта - бүгэдыень түсэблэдэг. Тиин эдэ бүгэдые бүридүүлэн, нэгэ бүхэли зохёол байгулхадань хэлэн туһална.

Геройнуудай портредээр, һанал бодолоор ба тэмсэлээр бүхы эпохын арад зоной ажабайдалтай, һанал бодолтой ба тэмсэлтэй танилсуулдаг тула литературна хэлэнэй ба арадай аман зохёолой баялигуудые шэнжэн үзэжэ, тэдэнэй уран гоё, образно найруулгануудые шадабаритай бэрхээр хэрэглэн, зохёолоо байгуулдаг. Хоца Намсараев өөрынгөө зохёолнуудые уран гоёор, образноор найруулжа, арад зондоо ойлгостойгоор, зохёолойнгоо удхые дамжуулан бэшэдэг. Хоца Намсараев түрэлхи хэлэнэйнгээ тодо хурса бүхы баялигуудые харуулжа шадаа. Зохёолой удхада тааруулан, оньһон үгэнүүдые, сэсэн хурса үгүүлбэринүүдые, уран аргануудые ба арадай дуунуудые шадабаритайгаар оруулһаниинь ажабайдалай үнэн ушарнуудые, зохёолой идейнэ удха шанарые задалан дэлгэхэ ябадалда туһална.

Жэшээнь, эпитет. Зохёол сооһоо нэгэ жэшээ хаража үзэе...

Должод гэдэг үндэгэн сагаан шарайтай, үнгэ зүһэ сэбэрхэн, хүнэй шэмэг хүүхэнтэй... (17 нюур) гэжэ найруулга соо автор Должодой портрет зураглан харуулхадаа, һайхан, сэбэр шарайень "үндэгэн сагаан шарайтай" гэжэ эпитет хэрэглэн, эли тодо болгон харуулна. Бидэ Должодые нюдөөрөө харагүйшье һаа, арюун сэбэрхэн байһыень хаража байһан шэнгеэр,мэдэжэ абанабди.

Энэ зохёол соо оньһон үгэнүүд, юрөөл үгэнүүд үргэнөөр хэрэглэгдэнхэй юм.

Жэшээнь, оньһон үгэнүүд: ... хүн хүнһөө үлүүдэ хүльбэржэ ябаагүй юм, хүлэг адуунһаа үлүүдэ жороолжо ябаагүй юм. (25)...", "... зобоошье һаа жаргаха үдэр байха, зудтаашье һаа, тэнхэхэ үдэр байха даа (26)" - гэжэ оньһон үгэнүүдые Цыремпил инаг Должодтоо хандахадаа хэрэглэнэ.

Мүн баһа Ямаахан хүгшэн: "Могойн эреэн газаагаа, хүнэй эреэн досоогоо", - гэжэ Галша үбгэнэй хара доторые элирүүлэн энэ оньһон үгэ хэрэглэнэ.

"Үреэмнай морин болог, үримнай хүн болог", - гэжэ гү, али бэшэшье иимэнүүд удхатай үреэл үгэнүүд бии.

Тус зохёолой гол герой Цыремпилэй һанаа бодолой хубилжа, баянай барлагһаа үнэн бодото арадай түлөөлэгшэ, үнэн сэхэ большевик - революционер болотороо хүгжэлтые харуулхадаа, Хоца Намсараев шэнэ үгэнүүдые (неологизмуудые) хэрэглээ.

**Түгэсхэл**

"Цыремпил" гэжэ зохёол түүхын темэдэ бэшэгдэнхэй, буряад литературада ехэхэн һуури эзэлнэ. Автор эли тодоор гэрэлдэ харуулһан мэтээр, буряад арадай хуушанай байдал харуулжа, арад зоной дунда үндэр ехэ сэгнэлтэ абаһан байна.